Kasper Risgård vendte i sommeren 2013 tilbage til AaB efter fire års fravær med afstikkere i græsk og tysk fodbold samt et ophold hos Silkeborg I.F. Nu er han og AaB klar til at forlænge aftalen. - Siden sin tilbagekomst til AaB har Kasper Risgård om muligt haft endnu større betydning for os, end inden han rejste, og vi glæder os over, at vi er blevet enige om en ny aftale, siger AaB’s sportsdirektør Allan Gaarde. Kasper Risgård glæder sig ligeledes over, at en ny kontrakt med AaB er en realitet. - Både AaB og jeg har ønsket, at tingene skulle falde på plads, så forhandlingerne har været ukomplicerede, og jeg er glad og stolt over at have skrevet under på en ny kontrakt med AaB, siger Kasper Risgård. Kasper Risgård kom oprindeligt til AaB som juniorspiller fra samarbejdsklubben Aars I.K. Han er inden aftenens opgør mod AGF noteret for 248 officielle kampe og 36 scoringer for AaB. - Jeg har tidligere i min karriere truffet forkerte valg, men det bedste valg jeg har gjort, var at vende tilbage til AaB for to og et halvt år siden. Det er her, jeg hører hjemme, og jeg er stadig sulten efter at forbedre mig, hver eneste dag jeg går på træningsbanen, siger Kasper Risgård. Den nye kontrakt løber indtil 31. december 2018.

Referat:
AaB og Kasper Risgård har i dag forlænget samarbejdet til 2018.